Вай лакхахь ма-аллара, академика В. П. Татищевс билгалдаьккхина, Овлур ша керста а, цуьнан нана оьрси а хилла, бохуш; делахь-хIета, Къилбаседа-Кавказехь олуш ма-хиллара, Овлур «оьрсийн йишин кIант» хилла-кх. Ткъа вайна хууш ду, мел еза лоруш ю нохчаший, гIалгIаший тахана а ненан aгIo. Цундела вайна хIумма а тамашийна ца хета, шен дахарна болу кхерам а ца лоьруш, Овлур шен ненан динаххий, къомаххий волчу стагна орцахвалар.